રેહમના કહેવા પ્રમાણે પાકિસ્તાનના રાજકારણમાં સ્ત્રીઓનું શોષણ સામાન્ય વાત છે પણ ઈમરાને બધી હદ વટાવી છે. રેહમે ઈમરાન સામે બીજા પણ ઘણા ગંદા આક્ષેપો કર્યા છે અને ઈમરાનના ખાસ શિષ્ય મનાતા વસિમ અકરમની પહેલી પત્ની હુમા મુફતીની વાતને સાંકળીને તેની સામે પણ ગંદા આક્ષેપો કર્યા છે. રેહમે આવા ઘણા આક્ષેપો કર્યા છે અને તેના પહેલા પતિથી લઈને બીજાં ઘણાં મોટાં માથાંને લપેટમાં લઈ લીધાં છે. આ બધા આક્ષેપોની વાત કરવી શક્ય નથી ને આ આક્ષેપો એટલા ગંદા છે કે તેની વાત કરવી પણ યોગ્ય નથી. આ આક્ષેપોના કારણે એક તરફ તેના પર કાનૂની નોટિસોનો મારો ચાલ્યો છે તો બીજી તરફ રાજકીય રીતે પણ ખળભળાટ મચ્યો છે. મોટી વાત એ છે કે આ ઘટનાક્રમના કારણે પાકિસ્તાનમાં આવતા મહિને યોજાનારી સંસદની ચૂંટણીનો તખ્તો જ બદલાઈ જશે એવું લાગે છે ને ઈમરાન ખાનની પાકિસ્તાનના વડાપ્રધાન બનવાની મહેચ્છા પર પાણી ફરી વળે તેવી શક્યતા છે.